## Carlos Mazón: “Posem en marxa la història clínica única, l’anell radiològic i l’assistent virtual cognitiu amb la incorporació de noves tecnologies”

*** Subratlla que la Generalitat “invertirà 235 milions d’euros fins a 2027” per a enfortir el sistema sanitari valencià amb noves tecnologies que contribuïsquen a reduir les llistes d’espera, agilitzar els diagnòstics i millorar l’atenció
* Anuncia que l’assistent virtual cognitiu per a l’Atenció Primària “arrancarà la seua fase pilot abans que acabe l’any”
* Apel·la a la “motivació” i a “la implicació de tots” per a avançar en un “canvi de paradigma” per a aconseguir l’atenció sanitària que es mereixen els ciutadans
* Assegura que la sanitat “és l’epicentre de totes les decisions” i destaca iniciatives “que ja s’estan executant” com el decret de difícil cobertura, el d’estabilització laboral d’investigadors, o el decret d’Atenció Primària i Comunitària “en fase de consulta”**

**València.**

El president de la Generalitat, Carlos Mazón, ha subratllat la incorporació de les noves tecnologies al sistema sanitari valencià que permetran “la posada en marxa de l’anell radiològic, la història clínica única i l’assistent virtual cognitiu en la nostra aposta per millorar cada vegada més la sanitat pública”.

Així ho ha assenyalat durant la presentació de l’Estratègia de salut digital de la Comunitat Valenciana en la qual es preveu “una inversió de 235 milions d’euros fins a 2027” per a enfortir el sistema sanitari valencià a través de noves tecnologies.

Acompanyat pel conseller de Sanitat, Marciano Gómez, Carlos Mazón ha subratllat el compromís del Consell amb l’atenció sanitària i ha apel·lat a la “motivació” i a “la implicació de tots” per a avançar en un “canvi de paradigma” per a aconseguir l’atenció sanitària que mereixen els ciutadans.

En este sentit, ha qualificat “d’ambiciosa” l’Estratègia de salut digital de la Comunitat Valenciana i ha anunciat que alguns dels programes que preveu “ja s’estan començant a aplicar”.

Carlos Mazón ha anunciat que l’assistent virtual cognitiu basat en intel·ligència artificial denominat ‘Lola’ per a l’Atenció Primària “arrancarà la seua fase pilot abans que acabe l’any”.

Així mateix, s’ha referit a la importància de la història clínica única i centralitzada a la Comunitat Valenciana per afavorir “l’equitat sanitària i ser una revolució per als gestors i el pacient” que permetrà agilitzar l’atenció sanitària.

De la mateixa manera, ha esmentat l’anell radiològic que inclourà les imatges mèdiques de tots els centres sanitaris, permetrà el treball en xarxa i la possibilitat d’incorporació ordenada, transparent i equitativa de la intel·ligència artificial per al suport al diagnòstic dels professionals sanitaris. Este anell, que ja està en plena construcció, es desenrotllarà en etapes i finalitzarà en juny de 2025, la qual cosa possibilitarà que les proves de radiodiagnòstic que es realitzen en un centre en concret es puguen consultar en tots els centres de la Comunitat.

Durant la seua intervenció, el president ha assegurat que la sanitat “és l’epicentre de totes les decisions del Consell” i ha assenyalat que quan “incentivem l’economia amb rebaixes fiscals o l’atracció d’inversions és per a poder presentar una estratègia sanitària com esta de 235 milions d’euros o construir un hospital”. També s’ha referit a la importància d’altres mesures com les desgravacions fiscals a la pràctica esportiva per a millorar la salut dels pacients.

De la mateixa manera, ha recordat que quan “lluitem pel nostre finançament autonòmic és per a comptar amb millors recursos sanitaris” i ha ressaltat l’aposta del Consell en matèria pressupostària amb més de 8.000 milions d’euros, la qual cosa ha descrit com “el pressupost sanitari més important de la història de la Comunitat”.

Fecha: 29/10/2024